ทิสโก้เฮ!2กองทุนหุ้นเอเชียกำไรเข้าเป้า15%
บลจ.ทิสโก้ ปลื้มปิดกอง "เอเชีย ลีดเดอร์ ทริกเกอร์ 15%" กอง 1-2 ตามเป้า รับอานิสงส์เศรษฐกิจเอเชียแรงต่อเนื่อง กำไร 15% ภายใน 7 เดือน ปิดกองคืนเงินผู้ถือหน่วย
13 ม.ค. 2554

บลจ.ทิสโก้ ปลื้มปิดกอง "เอเชีย ลีดเดอร์ ทริกเกอร์ 15%" กอง 1-2 ตามเป้า รับอานิสงส์เศรษฐกิจเอเชียแรงต่อเนื่อง กำไร 15% ภายใน 7 เดือน ปิดกองคืนเงินผู้ถือหน่วย 
 นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยว่า  หลังจากที่บลจ.ทิสโก้ได้เสนอขาย "กองทุนเปิด ทิสโก้ เอเชีย ลีดเดอร์ ทริกเกอร์ 15%" (TISCOAL) และ "กองทุนเปิด ทิสโก้ เอเชีย ลีดเดอร์ ทริกเกอร์ 15% #2" (TISCOAL2) ซึ่งมีนโยบายการลงทุนตราสารแห่งทุนที่ลงทุนในต่างประเทศ (FIF) ในกลุ่ม 5 ประเทศผู้นำในแถบภูมิภาคเอเชีย และมีระยะเวลาลงทุนประมาณ 1 ปี สามารถให้ผลตอบแทนได้ตามเป้าหมายที่ตั้งไว้คือ 15% จึงสามาถปิดกองทุนได้ภายในระยะเวลาเพียง 7 เดือน หลังจากที่เสนอขายไปในช่วงเดือน มิ.ย. และ ส.ค.2553 
 ล่าสุดมูลค่าหน่วยลงทุนของ "กองทุนเปิด ทิสโก้ เอเชีย ลีดเดอร์ ทริกเกอร์ 15%" และ "กองทุนเปิด ทิสโก้ เอเชีย ลีดเดอร์ ทริกเกอร์ 15% #2" ณ วันที่ 11 ม.ค.กราคม 2554 มีมูลค่าเท่ากับ 11.5046 บาท และ 11.5174 บาทต่อหน่วย จึงเข้าเงื่อนไขการเลิกโครงการ เพราะหน่วยลงทุนสร้างผลตอบแทนได้มากกว่าหรือเท่ากับ 15% หรือ 11.5000 บาท กองทุนจะรับซื้อคืนหน่วยลงทุนโดยอัตโนมัติทั้งหมด
 ด้านนายสาห์รัช  ชัฎสุวรรณ ผู้อำนวยการฝ่ายจัดการลงทุน บลจ.ทิสโก้  กล่าวว่า  สาเหตุที่กอง ทิสโก้ เอเชีย ลีดเดอร์ ทริกเกอร์ 15% กอง 1-2 สร้างผลตอบแทนได้ตามเป้าหมาย 15% เนื่องจากทิศทางการขยายตัวของเศรษฐกิจในแถบภูมิภาคเอเชียยังมีแนวโน้มการขยายตัวที่ดี สามารถดึงดูดความสนใจจากนักลงทุน ให้ลงทุนในแถบภูมิภาคเอเชียมากขึ้น  โดยการลงทุนใน 2 กองดังกล่าวเน้นลงทุนในกลุ่ม 5 ประเทศผู้นำในแถบภูมิภาคเอเชีย ประกอบด้วย ฮ่องกง ไต้หวัน สิงคโปร์ จีน และเกาหลี ซึ่งที่ผ่านมาผลการดำเนินงานก็ออกมาดีตามที่คาดการณ์ไว้ แม้ที่ผ่านมาตลาดจะมีความผันผวน จากเศรษฐกิจในแถบอเมริกาและ ยุโรป ก็ตาม 
สำหรับช่วง 6 เดือนแรกของปี 2554 ยังมีมุมมองต่อเศรษฐกิจในแถบภูมิภาคเอเชียว่ามีแนวโน้มเติบโตอย่างต่อเนื่อง โดยมีปัจจัยหลักมาจากการได้รับผลประโยชน์จากการออกมาตรการนโยบายการเงินผ่อนคลายจากสหรัฐอเมริกาให้คงอัตราดอกเบี้ย โดยในปีนี้เชื่อว่าสหรัฐอเมริกาจะยังคงไม่ปรับขึ้นอัตราดอกเบี้ยนโยบาย อีกทั้งการพิมพ์พันธบัตรออกมาอีกจำนวน 6 แสนล้านเหรียญสหรัฐ เพื่อเป็นการเพิ่มเม็ดเงินการเงินโลก ซึ่งจะสามารถช่วยสร้างความมั่นใจให้กับนักลงทุน ประกอบกับภูมิภาคเอเชียยังเป็นภูมิภาคที่มีความน่าสนใจ มีการเติบโตที่ดี จึงเป็นภูมิภาคที่นักลงทุนจะเทความสนใจมาในลงทุนมากขึ้น โดยในปีนี้ บลจ.ทิสโก้ ยังมีแผนที่จะนำเสนอกองทุนใหม่ๆ ในรูปแบบที่หลากหลาย ให้สอดคล้องกับภาวะเศรษฐกิจออกมาเป็นทางเลือกเพื่อเพิ่มช่องทางการลงทุนให้กับนักลงทุนอย่างต่อเนื่อง